SAWAD รูดกว่า 14% กังวลงบฯ Q1/61 กำไรลด 36% หลังค่าใช้จ่าย-ต้นทุนเพิ่ม
SAWAD รูดกว่า 14% กังวลงบฯ Q1/61 กำไรลด 36% มาที่ 564.50 ลบ. จากปีก่อนกำไร 875.80 ลบ. หลังค่าใช้จ่าย-ต้นทุนเพิ่ม ล่าสุด ณ เวลา 10.09 น. อยู่ที่ 37.50 บาท ลบ 6.25 บาท หรือ 14.29% สูงสุดที่ 37.50 บาท ต่ำสุดที่ 35.25 บาท ด้วยมูลค่าซื้อขาย 1.09 พันล้านบาท
16 พ.ค. 2561

ผู้สื่อข่าวรายงานว่า ราคาหุ้น บริษัท ศรีสวัสดิ์ คอร์ปอเรชั่น จำกัด (มหาชน) หรือ SAWAD  ล่าสุด ณ เวลา 10.09 น. อยู่ที่ 37.50 บาท ลบ 6.25 บาท หรือ 14.29% สูงสุดที่ 37.50 บาท ต่ำสุดที่ 35.25 บาท ด้วยมูลค่าซื้อขาย 1.09 พันล้านบาท
ทั้งนี้ ราคาหุ้น SAWAD ปรับตัวลง หลังรายงานผลการดำเนินงานประจำไตรมาส 1/61 สิ้นสุด ณ วันที่ 31 มี.ค.2561 มีกำไรลดลง 36% ดังนี้

สำหรับปัจจัยที่ส่งผลให้ผลการดำเนินงาน SAWAD มีกำไรลดลง เนื่องจากบริษัทมีค่าใช้จ่ายเพิ่มขึ้นและต้นทุนทางการเงินเพิ่มขึ้น รวมทั้งมีการปรับปรุงงบการเงินในไตรมาส 1/60
โดยสิ้นงวดบัญชี 31 มีนาคม 2560 บริษัทมีการรับรู้รายการพิเศษจากการปรับปรุงมูลค่ายุติธรรมของเงินลงทุนใน ส่วนที่เกี่ยวข้องกับ บริษัทเงินทุน กรุงเทพธนาธร จำกัด (มหาชน) หรือ BFIT ที่บริษัทได้ลงทุนโดยการปรับปรุงมูลค่าดังกล่าว เกิดขึ้นเนื่องจากการจัดประเภทเงินลงทุนจากเงินลงทุนเผื่อขาย เป็น เงินลงทุนในบริษัทย่อย ตามมาตรฐานการบัญชีทำให้มีกำไรจากการโอนเปลี่ยนประเภทเงินลงทุนจำนวน 102.06 ล้านบาท
ดังนั้นจากการปรับปรุงงบการเงินดังกล่าวกำไรพิเศษที่ได้จากการจัดประเภทเงินลงทุนในส่วนที่เกี่ยวข้องกับการลงทุนใน BFIT ทำให้รายได้รวมของไตรมาสสิ้นสุดวันที่ 31 มีนาคม 2560 ฉบับปรับปรุงจำนวน 1,871.50 ล้านบาท เพิ่มขึ้นจากงบก่อนการปรับปรุง 185.65 ล้านบาท และกำไรพิเศษดังกล่าวอีก 102.06 ล้านบาท รวมเป็น 287.71 ล้านบาท อย่างไรก็ตามในปี 2561 บริษัทไม่มีการปรับมูลค่าเงินลงทุนแต่อย่างใด